钦定古今图书集成/明伦汇编/官常典/第463卷 > 张兴世
## 钦定古今图书集成/明伦汇编/官常典/第463卷 > 张兴世

按《宋书》本传，“兴世，字文德，竟陵竟陵人也。本单名世，
太宗益为。兴世少时家贫，南郡宗珍之为竟陵郡，兴
世依之为客。竟陵旧置军府，以补参军督护，不就。白
衣随王元谟伐蛮，每战辄有禽获。元谟旧部曲，诸将
不及也，甚奇之。兴世还都，白太祖，称其胆力。后随世
祖镇寻阳，以补南中参军督护入讨元凶，隶柳元景”
为前锋，事定，转员外将军，领从队。南郡王义宣反，又
随元谟出梁山，有战功。除建平王宏中军行参军，领长刀。又隶西平王子尚为直卫。坐从子尚入台，弃仗
游走，下狱免官。复以白衣充直卫。大明末，除员外散
骑侍郎，仍除宣威将军、随郡太守。未行。太宗即位，四
方反叛，进兴世号“龙骧将军”，领水军，拒南贼于赭圻，
筑二城于湖口，伪龙骧将军陈庆领舸于前为游军。
兴世率龙骧将军佼长生、董凯之攻克二城，因击庆。
庆战大败，投水死者数千人。时台军据赭圻，南贼屯
䧿尾，相持久不决。兴世建议曰：“贼据上流，兵彊地胜。
我今虽相持有馀，而制敌不足。今若以兵数千潜出
其上，因险自固，随宜断截，使其首尾周遑，进退疑沮，
中流一梗，粮运自艰。制贼之奇，莫过于此。”沈攸之、吴
喜并赞其计。时豫州刺史殷琰之据寿阳，同逆为刘
勔所攻，南贼遣庞孟虬率军助琰。刘勔遣信求援甚
急。建安王休仁欲遣兴世救之，问沈攸之，攸之曰：“孟
虬蚁寇，必无能为，遣别将马步数千，足以相制。若有
意外，且以江西饵之。上流若据，不忧不殄。兴世之行，
是安危大机，必不可辍。”乃遣段佛荣等援勔。兴世欲
率所领直取大雷，而军旅未集，不足分张。会薛索儿
平定，太宗使张永以步骑五千留戍盱眙，馀众二万
人悉遣南讨山阳。又寻平征阮佃夫所领诸军，悉还
南伐，众军大集，乃分战士七千配兴世，兴世乃令轻
舸溯流而上，旋复回还，一二日中，辄复如此，使贼不
为之备。刘胡闻兴世欲上，笑之曰：“我尚不敢越彼下
取扬州。张兴世何物人，欲轻据我上！”兴世谓攸之等
曰：“上流惟有钱谿可据，地既险要，江又甚狭，去大众
不远，应赴无难。江有洄洑，船下必来泊；岸有横浦，可
以藏船舸，二三为宜。”乃夜，渡湖口，至散头，因复回下，
疑之。其夜四更，值风乃举颿直前，贼亦遣胡灵秀诸
军于东岸相翼而上。兴世夕住景江浦宿，贼亦不进。
夜，潜遣黄道摽领七十舸径据钱谿营，立城柴。明旦，
兴世与军齐集，停一宿，刘胡自领水步二十六军，平
旦来攻，将士欲迎击之，兴世禁曰：“贼来尚远，而气盛
矢骤，骤既力尽，盛亦易衰，此曹刿之所以破齐也。”令
将士不得妄动，治城如故。俄而贼来转近舫入洄洑，
兴世乃命寿寂之、任农夫率壮士数百击之。众军相
继进，胡于是败走，斩级数百，投水者甚众，胡收军而
下。时兴世城垒未固，司徒建安王休仁虑贼并力更
攻，钱谿欲分其形势，命沈攸之、吴喜、佼长生、刘灵遗
等，以皮舰二十攻贼浓湖，苦战连日，斩获千数。是日，
刘胡果率众军欲更攻兴世，未至钱谿数十里，袁𫖮
以浓湖之急，遽追之，钱谿城柴，由此得立。贼连战转
败，兴世又遏其粮道，寻阳遣运至南陵，不敢下，贼众
渐饥，刘胡乃遣𫖮安北府司马、伪右军沈仲玉领千
人步取南陵，迎接粮运。仲玉至南陵，领米三十万斛，
钱布数十舫，竖榜为城，规欲突过。行至贵口，不敢进，
遣间信报胡，令遣重军援接。兴世、寿寂之、任农夫、李
安民等三千人至贵口击之，与仲玉相值，交战尽日，
仲玉走还𫖮营，悉掳其资实，贼众大败。震胡弃军遁
走，𫖮仍亦奔散。兴世率军追讨，与吴喜共平江陵。迁
左军将军，寻为督豫、司二州、南豫州六郡诸军事，封
作唐县侯，食邑千户。征为游击将军，海道北伐，假辅
国将军，加节置佐，无功而还。四年，迁太子右卫率。又
以本官领骁骑将军，与左卫将军沈攸之参员置。五
年，转左卫将军。六年，中领军刘勔当镇广陵，兴世权
兼领军。泰豫元年，为持节、督雍梁南北秦郢州之竟
陵、随二郡诸军事、冠军将军、雍州刺史，寻加宁蛮校
尉。桂阳王休范反，兴世遣军赴朝廷，未发而事平，进
号征卤将军。废帝元徽三年，征为通直散骑常侍，左
卫将军。五年，以疾病徙光禄大夫，常侍如故。顺帝昇
明二年，卒，时年五十九。追赠本官。兴世居临沔水，沔
水自襄阳以下至于九江，二千里中先无洲屿，兴世
初生，当其门前水中，一旦忽生洲年，年渐大。及至兴
世为方伯，而洲上遂十馀顷。父仲子由兴世致位给
事，兴世欲将往襄阳，爱恋乡里，不肯去。尝谓兴世：“我
虽田舍老公，乐闻鼓角，可送一部，行田时吹之。”兴世
素恭谨，畏法宪，譬之曰：“此是太子鼓角，非田舍老公
所吹。”兴世欲拜墓，仲子谓曰：“汝卫从太多，先人必当
惊怖。”兴世减撤而后行。兴世子欣业当嗣封，会齐受
禅，国除。